CENTRALNA BANKA

BOSNE I HERCEGOVINE

Broj: UV-122-01-1-14/16 RJ

Sarajevo, 29.02.2016. godine

Na osnovu članova 2. stav (3) tačke c) i d) i 70. Zakona o Centralnoj banci Bosne i Hercegovine («Službeni glasnik BiH», 1/97, 29/02, 13/03, 14/03, 9/05, 76/06 i 32/07*)* i člana 49. stav (2) Pravilnika Centralne banke Bosne i Hercegovine, UV-104-01-1-116/15 od 28. decembra 2015. godine, Upravno vijeće Centralne banke Bosne i Hercegovine na 3. sjednici od 29.02. 2016. godine, donijelo je

**O D L U K U**

**o izmjeni Odluke o Jedinstvenom registru transakcijskih računa**

**poslovnih subjekata u Bosni i Hercegovini**

Član 1.

U Odluci o Jedinstvenom registru transakcijskih računa poslovnih subjekata u Bosni i Hercegovini,100-UV broj: 201/11 od 31. oktobra 2011. godine („Službeni glasnik BiH“, 92/11) i 100-UV broj: 96/12 od 4. oktobra 2012. godine („Službeni glasnik BiH“, 83/12),član 6. mijenja se i glasi:

„Član 6.

Banka dostavlja podatke iz člana 4. ove odluke u Jedinstveni registar računa u BiH svaki radni dan u vremenu od 16.00 sati do 18.00 sati. Radnim danom smatra se radni dan utvrđen operativnim pravilima žirokliringa koje utvrđuje Centralna banka.

Banka je odgovorna za tačnost dostavljenih podataka i za ažurnost dostave podataka u Jedinstveni registar računa u BiH. Podaci u Jedinstvenom registru računa u BiH ažuriraju se podacima koje su banke dostavile u vremenu propisanom u stavu 1. ovoga člana i na raspolaganju su tokom sljedećeg radnog dana.

Izuzetno, u slučajevima kada zbog tehničke nemogućnosti ili prestanka postojanja banke, ista nije u mogućnosti da na adekvatan način izvrši ispravku i/ili brisanje podataka koje je dostavila u Jedinstveni registar računa u BiH, Centralna banka vrši ispravku odnosno brisanje podatka koji je dostavila banka.

Ispravka i brisanje podataka u slučaju tehničke nemogućnosti banke se vrši na osnovu pisanog zahtjeva banke u kojem navodi obim i razloge tražene ispravke i/ili brisanja, te druge podatke koji mogu biti od značaja u konkretnom slučaju. Ispravku i/ili brisanje podataka u slučaju prestanka postojanja banke, vrši Centralna banka bilo samostalno bilo na zahtjev nadležnog organa odnosno vlasnika podatka ili od njega ovlaštenog lica.

Izuzev u slučaju prestanka postojanja banke, Centralna banka obezbjeđuje istovjetnost podataka u Jedinstvenom registru računa u BiH s podacima dostavljenim od banaka.”.

**Član 2.**

Ova odluka stupa na snagu danom objave u „Službenom glasniku BiH“, a objaviće se i u „Službenom glasniku Republike Srpske“, „Službenim novinama Federacije BiH“ i „Službenom glasniku Brčko distrikta BiH“.

**po Ovlaštenju predsjedavajućeg**

**Upravnog vijeća Centralne banke**

**Bosne i Hercegovine**

**član Upravnog vijeća**

**dr. Kemal Kozarić**